Só plaas pandemie druk op Standard Bank | Netwerk24
Só plaas pandemie druk op Standard Bank
Deur Elvira Wood 29 Julie 2020 12:08
Standard Bank verwag ’n beduidende daling in wesensverdienste per aandeel wanneer hy sy halfjaarresultate in Augustus bekend maak. Foto: Bloomberg
Die impak van die Covid-19-pandemie op huishoudings se geldsake tesame met ’n buitelandse transaksie het groot druk op Standard Bank se syfers geplaas.
Boonop het waardeverminderings op sekere IKT-bates, die bank se resultate vir die ses maande tot einde Junie verder nadelig beïnvloed.
Die bank sê Woensdag in ’n handelsverklaring op Sens hy verwag dat sy wesensverdienste per aandeel vir die tydperk tussen 30% en 50% laer gaan wees as ’n jaar gelede.
Die bank verwag ’n wesensverdienste van tussen R4,18 en R5,86 per aandeel. Dit is teenoor die R8,37 van ’n jaar tevore.
Hy verwag dat sy verdienste per aandeel met tussen 60% en 80% gaan daal. Hy verwag dat dit tussen R1,65 en R3,30 per aandeel gaan wees. Dit is teenoor die R8,27 van ’n jaar tevore.
Die rede vir die verskil tussen die wesensverdienste per aandeel en verdienste per aandeel is dat die verkoop van Standard Bank se belang van 20% in ICBC Argentinië ’n uitwerking gehad het.
Standard Bank verduidelik toe hy die belang aan die Industrial and Commercial Bank of China (ICBC) verkoop het, is die prys in Amerikaanse dollar bepaal.
Die rand het sedert die transaksie beklink is beduidend teenoor die dollar verswak. Dit het meegebring dat Standard Bank in rand méér uit die transaksie verdien as wat verwag was. Die opgehoopte omrekening in buitelandsevalutareserwe op die debietsaldo was hoër.
Standard Bank sê in die verklaring dié verwikkeling word nie ingereken wanneer wesensverdienste per aandeel bereken word nie, maar wel wanneer verdienste per aandeel bereken word.
Wat betref bedrywighede in Suid-Afrika, sê die bank dat die staat van inperking het die aantal transaksies waaruit hy gelde verdien veral onder die strenger vlakke van die staat van inperking, erg geknou.
Selfs nadat regulasies verslap is, sê die bank het transaksievolumes steeds nie herstel tot vlakke soos wat hy voorheen ervaar het nie.
Die bank sê hy sal meer besonderhede oor die waardevermindering wat betref IKT-bates gee wanneer hy sy resultate vir die halfjaar op 20 Augustus bekend maak.
Standard Bank verhandel Woensdag 4% hoër teen R117,41 op die JSE.
Meer oor: Standard Bank | Bankbedryf | Covid-19 | Bankwese | Resultate | Banke
Dis koebaai vir handtekeninge op papier by Capitec
Jan Taks, Absa vasgevat oor leë bankrekening